ΓΡΑΠΤΗ ΕΡΩΤΗΣΗ E-0048/98 υποβολή: Jesϊs Cabezσn Alonso (PSE) προς την Επιτροπή (29 Iανουαρίου 1998)

Θέμα: Ενισχύσεις για τη διαδικασία ειρήνευσης στη Γουατεμάλα

Δεδομένου ότι έχει περάσει ένας χρόνος από τότε που η κυβέρνηση της Γουατεμάλας και η ΕΕΓ υπέγραψαν τις συμφωνίες ειρήνης, ποιό είναι το ύψος της συμμετοχής της Ευρωπαϊκής Ένωσης για τις ανάγκες των συμφωνιών ειρήνευσης κατά τη διάρκεια του εν λόγω έτους;

Η ενίσχυση της Ευρωπαϊκής Ένωσης εξαρτάται από τη τήρηση συγκεκριμένων όρων των εν λόγω συμφωνιών ειρήνευσης;

Κοινή απάντηση του κ. Marνn εξ ονόματος της Επιτροπής στις γραπτές ερωτήσεις E-0048/98 και E-0049/98 (18 Φεβρουαρίου 1998)

Η Επιτροπή, μέσω του γραφείου της στη Γουατεμάλα, παρακολούθησε από κοντά, καθ'όλη τη διάρκεια του 1997, την εφαρμογή από την κυβέρνηση της Γουατεμάλας των δεσμεύσεων που περιέχονται στις διάφορες μερικές συμφωνίες. Η εκτίμησή της συμπίπτει σε μεγάλο βαθμό με εκείνη που έγινε πρόσφατα (στις 23 Δεκεμβρίου 1997) από τους επικεφαλής αποστολής που ήταν επιφορτισμένοι με την εφαρμογή της ειρηνευτικής διαδικασίας στη Γουατεμάλα.

Αναγνωρίζοντας πάντα πως ό,τι έχει γίνει μέχρι σήμερα, ήταν ικανοποιητικό, η Επιτροπή συμμερίζεται τη γνώμη που εξέφρασαν οι επικεφαλής αποστολής, σύμφωνα με την οποία το 1998 θα είναι έτος κρίσιμο. Τα ευαίσθητα θέματα όπως η αγορά και η κατανομή γαιών στις ομάδες που προβλέπονται από τις συμφωνίες, το πρόβλημα της δικαιοσύνης και της αποτελεσματικότητας του φορολογικού συστήματος, η διοίκηση στον τομέα της δικαιοσύνης, η αύξηση των κοινωνικών δαπανών και η καθιέρωση ενός εθνικού κτηματολογίου θα αποτελέσουν για την κυβέρνηση δοκιμαστική λειτουργία που θα της επιτρέψει να μετρήσει τις δυνατότητές της στην αντιμετώπιση των διαρθρωτικών προβλημάτων της χώρας.

Στο πλαίσιο της «κοινής δήλωσης σχετικά με την εφαρμογή της συνεισφοράς της Κοινότητας στην ειρηνευτική διαδικασία στη Γουατεμάλα», η Επιτροπή συνέβαλε ήδη κατά τρόπο σημαντικό, το 1997, στην πραγματοποίηση ειρηνευτικών συμφωνιών. Η παρέμβασή της αφορούσε, ιδιαίτερα, την αποστράτευση και την επανένταξη στην παραγωγή των πρώην μαχητών της εθνικής επαναστατικής Ένωσης της Γουατεμάλας (URNG) (έχουν εκτελεστεί ή βρίσκονται στο στάδιο της εκτέλεσης: κονδύλιο Β7-210 «ανθρωπιστικές ενέργειες και ενέργειες έκτακτης ανάγκης (ECHO)» και Β7-217: 6 προγράμματα για συνολικό ποσό ύψους 3.440.000 ECU 7 κονδύλιο Β7-6410 «Αποκατάσταση»: 1 πρόγραμμα 950.000 ECU από το οποίο έχουν δεσμευτεί: κονδύλιο Β7-6410 «Αποκατάσταση»: 1 πρόγραμμα 5 εκατ. ECU σχετικά με την οριστική επανένταξη των πρώτων μαχητών της URNG, την καθιέρωση εθνικού κτηματολογίου (έγκριση πρότυπου πειραματικού προγράμματος για ποσό ύψους 990.000 ECU), την υποστήριξη στη δημιουργία της νέας εθνικής πολιτικής αστυνομίας (PNC) (έγκριση σημαντικού προγράμματος στήριξης, για ποσό ύψους 31,73 εκατ. ECU που αφορά την κατάρτιση των μελών της PNC, την παροχή εξοπλισμού, την αποκατάσταση της ακαδημίας της αστυνομίας και τη δημιουργία μικρών υποδομών (αστυνομικών τμημάτων) σε διάφορα διαμερίσματα της χώρας) και την υποστήριξη στην ενίσχυση του δημοτικού καθεστώτος (έγκριση ενός πρώτου πειραματικού προγράμματος ποσού ύψους 940.000 ECU).

Συνολικά η συνεργασία της Κοινότητας κατά το 1997, που συνδέεται άμεσα με την εφαρμογή ειρηνευτικών συμφωνιών φθάνει τα 43 εκατ. ECU, ενώ η συνολική προσπάθεια συνεργασίας (όλα τα μέσα μαζί) φθάνει τα 63 εκατ. ECU.

Η χρηματοοικονομική υποστήριξη της Κοινότητας υπόκειται στον γενικό όρο του σεβασμού του πνεύματος των ειρηνευτικών συμφωνιών. Εννοείται ότι ο όρος αυτός πρέπει να εφαρμόζεται με συνεχή αξιολόγηση της ύπαρξης επαρκώς αποφασιστικής πολιτικής βούλησης για την σωστή υλοποίηση των διαφόρων δεσμεύσεων που περιέχονται σ'αυτές, λαμβάνοντας πάντα υπόψη τις δυσκολίες που ενδέχεται να επιβραδύνουν την εφαρμογή των δεσμεύσεων αυτών.